Ou R200-note word uit sirkulasie gehaal - Jou Geld | Solidariteit WêreldJou Geld | Solidariteit Wêreld
Tuis › Artikels › Ou R200-note word uit sirkulasie gehaal
Ou R200-note word uit sirkulasie gehaal
Kliek op die foto om dit te vergroot
Daar word vir 'n geruime tyd reeds berig oor vervalste R200-note wat in sirkulasie is. Volgens die Suid-Afrikaanse Reserwebank (SARB) is hierdie vervalste R200-note almal van die ou reeks wat nie die gevorderde sekuriteitskenmerke van die nuwe note, wat in 2005 bekendgestel is, het nie.
Wat egter nog nie wyd oor berig is nie, is dat die SARB verlede week besluit het om ou R200-note uit sirkulasie te haal. Almal moet enige ou R200-note wat in hul besit is by gewone handelsbanktakke gaan omruil vir nuwe note. Die afsnydatum vir dié omruil van note by handelsbanke is die laaste dag van volgende maand (31 Mei 2010). Ná hierdie datum sal die ou R200-note slegs fisies by een van die SARB se takke (slegs in die groot stede) omgeruil kan word vir nuwe geld – handelsbanke (en waarskynlik winkels ook) sal dit nie meer aanvaar as wettige betaalmiddel nie. Let daarop dat die reëling slegs betrekking het op R200-note – geen ander sigwaardes nie.
Indien 'n kitsbank dus binne die volgende paar weke 'n ou R200-noot uitspoeg, neem dit voor 31 Mei na 'n banktak en ruil dit vir 'n nuwe noot. Indien jy dalk met 'n trommel vol R200-note sit ('n benydenswaardige stand van sake!), neem die ou note na 'n handelsbanktak en ruil hulle om. (Beskou die bygaande foto's om die verskille tussen die note te sien – die ou noot is aan die bokant.) Dit sal ietwat ongerieflik wees om al die pad na 'n SARB-tak te moet gaan om jou geld te gaan omruil indien jy eers in Junie besef dat jy nog 'n paar ou R200-note in jou beursie het!
Persoonlik sou ek nie verbaas wees indien dieselfde proses later met die ander ou note met laer sigwaardes gevolg word nie. Indien die vervalsers nie meer R200-note kan vervals nie, sal hulle tog maar hul winsgrens halveer en R100-note begin druk. Wees dus maar bedag op note wat nie heeltemal soos die ware Jakob lyk nie! Jy het die reg om aan te dring op ander note indien jy vermoed dat die kleingeld wat jy gekry het dalk vervals kan wees.